b'\n_START_ARTICLE_\nNepovratni proces\n_START_PARAGRAPH_\nNepovratni proces, neobrativi proces ili ireverzibilni proces je proces u kojem se prilikom prelaska energije iz jednog oblika u drugi dio energije gubi u okolinu i entropija fizikalnoga sustava raste. Primjerice, takvi su svi procesi povezani s trenjem, neelasti\xc4\x8dnim promjenama oblika tijela (plasti\xc4\x8dnost), elektri\xc4\x8dnim otporom i drugo. Svi realni, prirodni procesi su nepovratni. _NEWLINE_Termodinami\xc4\x8dki ireverzibilni proces (nepovratni proces) zbiva se kada termodinami\xc4\x8dki sustav od po\xc4\x8detnoga do kona\xc4\x8dnoga stanja brzo prolazi kroz vi\xc5\xa1e neravnote\xc5\xbenih stanja i ne mo\xc5\xbee se odvijati u suprotnom smjeru.'